alexandrainst/scandi-wiki huggingface dataset:
Sjónarhæðarsöfnuðurinn

Sjónarhæðarsöfnuðurinn er skráð trúfélag á Íslandi. Söfnuðurinn er kenndur við húsið Sjónarhæð eða Hafnarstræti 63 á Akureyri. Það hús reisti enski trúboðinn Frederic Harry Jones  árið 1901 en hann stofnaði söfnuðinn. Söfnuðurinn var runninn frá Bræðrasöfnuðinum í Bretlandi og skírðust meðlimir í niðurdýfingarskírn. Árið 1905 tók trúboðinn  Arthur Gook við söfnuðinum og  stýrði honum lengi. Arthur Gook var fyrstur til að kenna Akureyringum knattspyrnu þegar hann kenndi við Gagnfræðaskólann veturinn 1908-1909. Hann gaf út ýmis rit og árið 1928 stofnaði hann útvarpsstöð sem var fyrsta útvarpsstöðin  á Norðurlandi. Hann lét  reisa tvö há og mikil möstur á sitt hvorum barmi Barðsgils. Þegar Ríkisútvarpið var stofnað árið 1930 var honum synjað um leyfi til útsendinga. Arthur Gook tók ljósmyndir, stundaði smáskammtalækningar og tannlækningar. Í Sjónarhæð er  samkomusalur í norðurenda og íbúð í suðurenda. Söfnuðurinn rekur sumarbúðir við Ástjörn i Kelduhverfi.

Meðlimir voru 35 árið 2022.

Heimildir 
 Minjastofnun - Fjaran og Innbærinn 012
 Útvarpsstöðin á Akureyri Norðurljósið, 1.-12. tölublað (01.01.1976), Blaðsíða 182
Arthur Gook 

Trúfélög á Íslandi
Bakkabræður

Bakkabræður, þeir Gísli, Eiríkur og Helgi, voru frá bænum Bakka í Svarfaðardal eða jafnvel Bakka í Fljótum.  Þeir eru meðal þekktustu þjóðsagnapersóna Íslendinga og í Þjóðsögum Jóns Árnasonar eru fjölmargar sagnir um þá.  Ekki er vitað hvenær þeir voru uppi né hverra manna þeir voru, nöfn foreldra þeirra koma hvergi fram í sögunum um þá. Þeir voru einfaldir og auðtrúa og sögurnar um þá byggja allar á þessum persónueinkennum. Bakkabræðrasögurnar eru allar stuttar kímnisögur. Þær þekktustu eru m.a.:
Faðir vor kallar kútinn
Kötturinn étur allt
Ekki er kyn þó keraldið leki
Í viðarmó
Gluggalausa húsið
Tunglið og herskipið
Jón Árnason þjóðsagnasafnari fékk flestar sögurnar um þá bræður frá heimildarmönnum í Eyjafirði.

Svarfdælingar eru stoltir af Bakkabræðrum og hafa gert ýmislegt til að halda minningu þeirra á lofti. Á Dalvík er GísliEiríkurHelgi - Kaffihús Bakkabræðra og áhugi hefur verið á að reisa sögusetur þeim til heiðurs.

Bakkabræður úr Fljótum 
Í Þjóðsögum Jóns Árnasonar fer raunar tvennum sögum af Bakkabræðrum, annars vegar eru það hinir klassísku bræður Gísli, Eiríkur og Helgi frá Bakka í Svarfaðardal. Hins vegar eru það fjórir bræður frá Bakka í Fljótum.  Þeir hétu Eiríkur, Þorsteinn, Gísli og Jón. Uppruni þeirra er nokkuð á reiki, sumir segja þá hafa verið Þorsteinssyni en aðrir telja að faðir þeirra hafi verið Björn Ingimundarson, ættaður úr Ólafsfirði, og hafi búið á Bakka nálægt 1600. Að minnsta kosti einn þeirra bræðra var giftur. Kona hans hét Gróa og var kölluð einsýna Gróa því hún var eineygð. Þau eignuðust afkomendur og frá þeim eru raktar ættir í þjóðsögunum. Sögurnar sem skráðar eru um bræðurna frá Bakka í Fljótum eru flestar þær sömu og sagðar eru af hinum svarfdælsku Bakkabræðrum. Þó eru þær lítið eitt lengri og nákvæmari og auk þess eru þær fleiri. Þessar sögur voru skráðar af séra Jóni Norðmann (f. 1820) sem lengi var prestur á Barði í Fljótum. .  Jón Árnason þjóðsagnasafnari tók sögur hans upp í safn sitt.

Bakkabræður í menningunni  
Bakkabræður koma víða við sögu í íslensku menningarlífi bæði í bókum, á leiksviði, í kvikmyndum og á hljómplötum sbr. eftirfarandi dæmi:
 Bakkabræður. Skrudda 1997 (barnabók)
 Bakkabræður og kímnisögur, 2011 (hljóðbók)
 Bakkabræður. Fálkinn 1983. Sigurður Sigurjónsson leikur og les (hljómplata)
 Reykjavíkurævintýri Bakkabræðra, 1951 (kvikmynd)
 Jóhannes úr Kötlum orti um þá kvæðaflokk, Bakkabræður, 1941.
Bakkabræðrasögur hafa verið þýddar og endursagðar á ensku. The Backward Brothers See the Light. A Tale from Iceland eftir Peter Eyvindson með teikningum eftir Craig Terlson. Alberta, Kanada, 1991.

Tenglar 
 Um Bakkabræður á Kærleikssíðu Júlla

Tilvísanir 

Svarfaðardalur
Dalvíkurbyggð
Bræðrasöfnuðurinn

Bræðrasöfnuðurinn eða herrnhútar er trúarhreyfing mótmælenda sem Zinsendorf greifi skipulagði í Herrnhut. Hann hóf árið 1731 útgáfu á bæklingi sem hann nefndi Die Losungen. Í Losungen er eitt ritningarvers fyrir hvern dag ársins. Herrnhútar voru áhrifamiklir í Danmörku á 18. öld. Þeir stóðu fyrir trúboði víða um lönd og er eitt af því kristniboð Hans Egede í  Grænlandi.

Heimildir 
 „Um Zinsendorf og brœðrasöfnuðinn“ eftir cand. Sigurbj. Á. Gíslason (1912). 
 

Mótmælendatrú
Herðubreiðarlindir

Herðubreiðarlindir eru gróðurvin og lindasvæði í Ódáðahrauni innan Vatnajökulsþjóðgarðar. Svæðið var friðlýst 1974. Herðubreið rís við himinn 4-5 km suðvestan við lindirnar. Svæðið er að mestu þakið hraunum. Aðalhraunið er komið frá Flötudyngju og er tiltölulega ungt. Gígur hennar er vestan við Herðubreið og hraunið umkringir fjallið. Lindirnar streyma fram í lækjum og tjörnum í hrauninu og sameinast í á sem nefnist Lindaá. Hún rennur meðfram hárri hraunbrún til norðurs og fellur síðan í Jökulsá á Fjöllum. Í Herðubreiðarlindum er Þorsteinsskáli, hús ferðafélags Akureyrar. Víða í og við Herðubreiðarlindir eru minjar hamfarahlaupa í Jökulsá en það eru gífurleg flóð sem hafa komið úr Kverkfjöllum hugsanlega í tengslum við eldsumbrot. Talið er að Fjalla-Eyvindur hafi hafst við í Herðubreiðarlindum um tíma. Eyvindarkofi er um 100 m norðvestur af Þorsteinsskála. Hann er hlaðinn yfir lind og er geður úr hraunhellum meðfram hraunkambi og með hraunhellum í þaki.

Heimildir 
 Herðubreiðarlindir (Umhverfisstofnun) 
 Herðubreiðarlindir gætu horfið

Tenglar
 Vatnajökulsþjóðgarður - um Herðubreiðalindir]

tilvísanir 

Vatnajökulsþjóðgarður
Kundalini

Kundalini (Sanskrít kuṇḍalinī, कुण्डलिनी) er hugtak sprottið frá fornum andlegum iðkunum og fræðum indlandsskagans sem hafa fengið viðurnefnið jógafræði. Samkvæmt jóga-fræðum Indlands er kundalini ákveðið form af shakti (máttur). Kundalini er lýst sem dularfullum andlegum mætti sem hægt er að vekja upp til að hreinsa sūkṣma śarīra eða „grunnkerfi“ mannsins og þannig komast í vitundarástand sem kallast „yoga“ (guðdómlegt samband eða sameining). Fornritin Yoga Upanishad lýsa kundalini sem „vafning“ eða því sem „hringar sig upp“ við enda hryggjasúlunar. Kundalini er oftast lýst sem gyðju eða sofandi snák sem bíður þess að vera vakinn upp. Nútíma lýsingar á kundalini tengja það oftast við ómeðvitaða, eðlislæga „orku“ eða „lífsorku“.

Adi Shakti og Kundalini Shakti
Samkvæmt andlegum fræðum Indlands liggur guðdómurinn innra með öllum verum í tvennskonar formi, sem starfandi form og athafanlaust form. Hið athafnalausa form guðdómsins er hin allsherjar sál alheimsins og hið starfandi form kallast adi shakti eða adi parashakti. Guðdómurinn býr semsagt innra með öllu í bæði athafnalausu formi og athafnasömu formi, guðdómurinn er því allsráðandi. Sem hið athafnalausa form (sem aðhefst ekki heldur aðeins fylgist með og er "vitni" af sköpun sinni) er guðdómurinn sálin innra með öllum verum en í sínu athafnasama, eða starfandi, formi birtist hann sem Kundalini shakti, sem er annað nafn á adi parashakti. 

Kundalini shakti er grunn uppspretta allrar lífsorku innra með öllum lifandi verum. Það er uppspretta alls þess krafts sem við notumst við í okkar daglega lífi. Með því að hugleiða og vekja upp kundalini er hægt að hafa stjórn á tilfinningum sínum og hafa áhrif á maya í lífi sínu.

Tilvísanir

Jóga
Indland
Vedaritin
Sven-Ingvars

Sven-Ingvars er sænsk hljómsveit, sem var stofnuð 1956.

Plötur
 Dans i kväll (1966)
 Nu är vi här... igen (1968)
 Sven-Ingvars i Carnegie Hall (1970)
 Sven-Ingvars i Frödingland (1971)
 Man borde inte sova (1972)
 På turné (1973)
 Allt går igen (1973)
 Guld (1975)
 Playa blanca (1976)
 Åh, va skönt (1977)
 Ett vykort från Sven-Ingvars (1978)
 Apropå (1980)
 Sven-Ingvars jubileums à la carte (1981)
 Å vilka tider (1982)
 Våga - vinn (1983)
 Exposé (1985)
 Nya vindar (1987)
 Sven-Ingvars kvartett rainbow music (1989)
 Dansparty (1992)
 Allt går igen (1993)
 Två mörka ögon (1994)
 På begäran (1994)
 Byns enda blondin (1994)
 En dröm om våren (1995)
 Du flicka med vind i ditt hår (1995)
 Septemberbarn (1995)
 Kärlekens alla färger (1995)
 Lika ung som då (1996)
 Hus till salu (1997)
 Nio liv (1998)
 Älskar du mig (1999)
 Retro aktiv (2000)
 Här nere på jorden (2001)
 Guld & glöd (2002)
 Musik vi minns (2003)
 Livet är nu (2005)
 Högt i det blå (2007)
 Lycklig (2009)

Tilvísanir 

Sænskar hljómsveitir
Stofnað 1956
Maurice Rosy

Maurice Rosy (17. nóvember 1927 – 23. febrúar 2013), var belgískur myndasöguhöfundur. Hans kunnasta verk voru sögurnar um Tif og Tondu. En einnig kom hann að handritsgerð nokkurra kunnra myndasagnaflokka og var áhrifamikill stjórnandi teiknimyndablaðsins Svals á sjötta og sjöunda áratugnum.

Ferill 

Rosy var ráðinn til Dupuis-forlagsins árið 1954 sem hugmyndasmiður og varð skömmu síðar listrænn stjórnandi þess. Hann og Yvan Delporte áttu einna stærstan þátt í velgengni Svals-tímaritsins á sjötta og sjöunda áratugnum. Hlutverk hans var einkum að aðstoða höfunda og teiknara við að ýta nýjum sagnaflokkum úr vör og oft veitti hann aðstoð við handritsgerð. Þannig hjálpaði hann teiknaranum Jean Roba að skapa sögupersónur sínar Boule og Bill og var handritshöfundur tveggja fyrstu bókanna. Þá var hann meðhöfundur Franquins í tveimur Svals og Vals-bókum: Burt með harðstjórann! og Hrakfallaferð til Feluborgar.

Rosy var aðalhöfundur tveggja myndasagnaflokka. Hann samdi fimm bækur á árunum 1967-87 um hundinn Attilla sem hafði mennska eiginleika og átti í höggi við útsmogna glæpamenn. Frá 1961-97 samdi hann sextán bækur um fangann Bobo og sífelldar, misheppnaðar strokutilraunir hans. 

Kunnastur var hann þó fyrir þátt sinn í ritun sagnaflokksins um Tif og Tondu, en frá 1956-69 samdi hann tólf sögur um ævintýri félaganna. Hann kynnti meðal annars til sögunnar erkiþrjót sagnaflokkins, Monsieur Choc

Maurice Rosy

Svalur og Valur
Leiðarstjarna

Leiðarstjarna getur átt  við um:
 Pólstjörnuna (Polaris)
 Eina af þeim stjörnum sem notaðar eru í stjarnsiglingafræði

Siglingafræði
Listi yfir leiðarstjörnur

Leiðarstjörnur geta verið stjörnur eða plánetur sem notaðar eru fyrir staðarákvörðun í stjarnsiglingafræði. Af þeim um 6000 stjörnum sem sýnilegar eru á himinhvolfinu hafa stofnanirnar Nautical Almanac Office og US Naval Observatory valið 57 stjörnur sem henta til staðarákvörðunar vegna staðsetningar og birtustigs, auk Pólstjörnunnar. Staða þessara stjarna miðað við dagsetningu og tíma dags er gefin út árlega í almanakinu Nautical Almanac. Frá 1958 hafa stofnanirnar gefið almanakið út í sameiningu. Þessar leiðarstjörnur eru dreifðar um 38 stjörnumerki og ná frá 70° suðlægrar breiddar að 89° norðlægrar breiddar. Margar af þessum stjörnum eru þekktar leiðarstjörnur frá fornu fari.

Tafla
Í fyrsta dálki er talan sem notuð er í ýmsum útgáfum til að einkenna viðkomandi stjörnu. Þar á eftir kemur almennt heiti, síðan Bayer-heiti og síðan merking nafnsins. Þá kemur staðsetning stjörnunnar sett fram sem miðbaugshnit (tímahorn og stjörnubreidd) og þar á eftir birtustig hennar. 

Stjörnufræði
Siglingafræði
Jafar snýr aftur

The Return of Jafar er bandarísk teiknimynd, framleidd af Walt Disney Pictures og sjálfstætt framhald á myndinni Aladdín frá sömu framleiðendum. Hún var frumsýnd árið 1994 og var fyrsta teiknimyndin í sjónvarpsseríu byggðri á myndinni Aladdín.

Talsetning

Tenglar 
 

Bandarískar teiknimyndir
Disney-kvikmyndir
Kvikmyndir frumsýndar 1994
Aladdín og konungur þjófanna

Aladdín og konungur þjófanna (enska: Aladdin and the King of Thieves) er bandarísk Disney-teiknimynd frá árinu 1996 sem er framhaldsmynd kvikmyndarinnar Aladdín og Jafar snýr aftur.

Talsetning

Tenglar 
 

Bandarískar teiknimyndir
Disney-kvikmyndir
Kvikmyndir frumsýndar 1996
Paris-sous-Seine

Paris-sous-Seine (íslenska: París í kafi) er 47. Svals og Vals-bókin og sú fyrsta eftir þá Morvan og Munuera. Hún kom út á frummálinu árið 2004 en hefur enn ekki verið gefin út á íslensku.

Söguþráður 

Svalur og Valur heimsækja Sveppagreifann sem kynnir þeim nýjustu uppfinningu sína: búnað sem getur bæði fryst vatn og látið það gufa upp og falla sem úrkomu annars staðar. Tilgangurinn er að uppræta þurrka og græða upp eyðimerkur í fátækum löndum. Áður en greifanum tekst að sýna hvernig búnaðurinn virkar, koma risavaxin vélmenni aðvífandi og nema hann og tækin á brott.

Skömmu síðar skella mikil og óútskýrð flóð á Parísarborg. Borgin er hálf í kafi og flestir íbúarnir flýja. Svalur og Valur leggja saman tvo og tvo og halda á svæðið til að frelsa Sveppagreifann. Í ljós kemur að honum er haldið föngnum af snjallri vísindakonu, Frú Flanner.

Frú Flanner reynist vera æskuást greifans frá háskólaárum þeirra. Ástæða þess að hún sökkti borginni var öðrum þræði að sýna mátt sinn en jafnframt notaði hún tækifærið og rændi stórum hluta listaverkanna í Louvre, fyrir einkasafn sitt. Sveppagreifinn bregst illa við þessu framferði hinnar gömlu vinkonu sinnar, en þó kviknar í gömlum glæðum þeirra á milli, einkum eftir að greifinn verður þess áskynja að Frú Flanner er fársjúk.

Meðan þessu fer fram lenda Svalur og Valur í æsilegum eltingaleik við vélmenni vísindakonunnar, þar sem leikurinn berst um mörg af kunnustu kennileitum Parísarborgar. Að lokum hafa þeir upp á Frú Flanner og eftir orðaskipti milli þeirra gefur Svalur henni kinnhest, en verður þegar miður sín yfir að hafa slegið konu. Sveppagreifinn gengur á milli og segist hafa fengið Frú Flanner til að iðrast, hætta við áform sín og þurrka París upp aftur. Í bókarlok ræða Svalur, Valur og Sveppagreifinn saman á setri hans og velta því fyrir sér hvort Frú Flanner sé í raun hætt á glæpabrautinni?

Fróðleiksmolar 

 Sex ár liðu milli þessarar Svals og Vals-bókar og þeirrar síðustu. Er það langlengsta útgáfuhlé í sögu sagnaflokksins.

 Teikni- og frásagnarstíll nýju höfundanna var undir sterkum áhrifum frá japönskum manga-myndasögum, en þó hefðbundnari en Machine qui rêve, næsta bók þar á undan.

 Blaðakonunni Bitlu, keppinauti Svals, bregður fyrir í bókinni. Hún hafði ekki komið við sögu í bókaflokknum frá því í bók 34 Ævintýri í Ástralíu.

Svalur og Valur
Miþridates VI Pontuskonungur

Miþridates VI Pontuskonungur (eða Miþridates hinn mikli (Megas)) (134–63 fKr.) var konungur í Pontusríki og Anatólíu frá 120–63 f.Kr. Hann var mestur konunga í sögu Pontusríkis. 

Pontuskonungar
Pontusríki
Tome

Tome (24. febrúar 1957 - 5. október 2019) var listamannsnafn belgíska myndasöguhöfundarins Philippe Vandevelde. Eftir hann liggja fjölmargar sögur, en kunnastur var hann sem höfundur bókanna um Sval og Val, ævintýri Litla-Svals og leynilögreglumannsins Soda.

Ferill 

Vandevelde fæddist í Brussel og fékk snemma brennandi áhuga á myndasögum. Hann gerðist aðstoðarteiknari hjá myndasagnahöfundinum Dupa, þar sem hann kynntist Janry sem átti eftir að verða samstarfsmaður hans um árabil. Jafnframt starfaði hann sem aðstoðarmaður fleiri kunnra listamanna. Má þar nefna Turk höfund myndasagnanna um uppfinningamanninn Leonard og De Groot höfund Clifton-bókanna.
 
Þeir Tome og Janry voru ráðnir til tímaritsins Svals árið 1979, en listamannsnöfn þeirra voru vísun í bandaríska teiknimyndaparið Tomma og Jenna. Tome fór fljótlega í hlutverk höfundarins en Janry sá meira um teiknihlutann, auk þess að koma að handritsgerðinni.

Þegar Fournier hætti skyndilega störfum sem aðalhöfundur Svals og Vals-sagnaflokksins ákváðu stjórnendur Dupuis-útgáfunnar að hverfa frá þeirri stefnu að hafa einn aðalhöfund. Þess í stað fólu þeir nokkrum listamönnum eða listamannatvíeykjum að semja sögurnar samhliða. Sögur þeirra Tome og Janry féllu best í kramið og urðu þeir senn aðalhöfundar.

Alls gerðu félagarnir fjórtán bækur um Sval og Val. Út frá þeirri spratt nýr sagnaflokkur um ævintýri Litla-Svals. Þrátt fyrir nafnið, rautt hárið og lyftuvarðarbúninginn hefur sú persóna í raun engin tengsl við Sval sjálfan. Tome segir að ævintýri Litla-Svals byggist að miklu leyti á hans eigin bernskuminningum og ævintýrum dóttur hans. Alls hafa sautján bækur komið út um Litla-Sval, sú síðasta árið 2015.

Samhliða vinnunni að þessum sagnaflokkum, samdi Tome efni fyrir raunsæislegri myndasögur. Þar eru kunnastar sögurnar um Soda, sem teiknaðar eru af Bruno Gazzotti. Þær eru blóðugar spennusögur af lögreglufulltrúa í New York sem berst við glæpamenn, en dulbýr sig þó sem kaþólskur prestur til að róa aldraða móður sína. Alls urðu bækurnar þrettán í ritröðinni.

Á árunum 1997 til 2002 samdi Tome þriggja bóka verk, Berceuse assassine, ásamt teiknaranum Ralph Meyer. Um er að ræða afar myrka sögu af hjartveikum leigubílsstjóra í New York sem dregst inn á brautir glæpa. Fyrsta ævintýri bókaflokksins Le Cœur de Telenko (Ísl. Hjarta Telenko) kom út á íslensku á vegum Nordic Comics árið 1999 undir heitinu Vögguvísa morðingjans.

Tome
Tome
Svalur og Valur
Permetrín

Permetrín er tilbúið efnasamband sem notað er sem skordýraeitur. Permetrín er taugaeitur sem raskar starfseminni í taugakerfi skordýra og drepur þau á nokkrum mínútum. Það er ekki talið hafa skaðleg áhrif á flest spendýr og fugla en er hættulegt eiturefni fyrir fiska og ketti.

Garðaúðunarefnið Permasect 25 EC inniheldur 25% permetrín miðað við vikt.

Heimild 
 Árni Davíðsson, Um garðaúðun, Morgunblaðið, 112. tölublað (19.05.2001), Blaðsíða 43
Gos (myndasöguhöfundur)

Gos (f. 1. mars 1937)  er listamannsnafn belgíska myndasöguhöfundarins Rooland Goosens. Auk þess að semja eigin sögur var hann mikilvægur samstarfsmaður listamannsins Peyo.

Ferill 

Rooland Goosens var hermaður í belgíska hernum og samdi myndasögur í frítíma sínum og birti í blaði hersins. Þegar hann var kominn hátt á þrítugsaldur venti hann sínu kvæði í kross og gerðist aðstoðarmaður Peyos. Sem slíkur átti hann talsverðan þátt í gerð Strumpanna og Steina Sterka, auk þess að koma að gerð handrits Svals og Vals-sögunnar Svaðilför til Sveppaborgar.

Sem starfsmaður tímaritsins Svals aðstoðaði hann vinnufélaga sinn Francois Walthéry við að skapa kvenmyndasöguhetjuna Natösju og samdi handritið að tveimur fyrstu ævintýrum hennar.

Samstarfi Gos og Peyo lauk árið 1969. Eftir það gerðist hann teiknari sagnaflokksins um leynilögreglumanninn Gil Jourdan og samdi og teiknaði sinn eigin sagnaflokk Khéna et le Scrameustache sem naut mikilla vinsælda. Hann fjallaði um ævintýri kattar utan úr geimnum og vinar hans, drengs frá Jörðinni. Frá 1973-2014 hafa komið út 42 bækur í sagnaflokknum.

 Gos
Myndasögur
Ólafur Jónsson

Ólafur Jónsson getur átt við eftirfarandi menn:

 Ólaf Jónsson lögsagnara. 
 Ólaf Jónsson ráðunaut og rithöfund
 Ólaf Jónsson Skólameistara
 Ólaf Jónsson prest á Miklabæ
 Ólaf Jónsson fyrrverandi liðsmann og fyrirliða íslenska landsliðsins í handbolta
Maurizio Malvestiti

Maurizio Malvestiti, (f. 25. ágúst, 1953) er biskup rómversk-kaþólsku kirkjunnar í Lodi á Ítalíu. Hann var skírður í Bartólómeusarkirkjunni í Marne. Hann var skipaður prestur árið 1977 og frá 1994 til 2014 starfaði hann hjá Congregation for the Oriental Churches. 26. ágúst 2014 var hann síðan settur biskup í Lodi. og tók við af Giuseppe Merisi.

Myndir

Tilvísanir

Ítarefni 
 Catholic-Hierarchy
 Biskupsdæmið í Lodi

Biskupar Lodi
Giuseppe Merisi

Giuseppe Merisi, (25. september, 1938) er biskup emeritus rómversk-kaþólsku kirkjunnar í Lodi.

Tilvísanir

Ítarefni 
 Catholic-Hierarchy
 Biskupsdæmi á Lodi

Biskupar Lodi
Dúsok

Dúsok (arabíska: دسوق) er borg Egyptalands, nyrst á Súeseiðinu. Íbúafjöldi er um 129604 (2009)

Borgir í Egyptalandi
Listi yfir sögulegar byggingar í Esfahan

Listinn sýnir sögulegar byggingar í Esfahan héraði í Íran.

Listar
Íran
Kiðagil

Kiðagil er þröngt klettagil við  norðurmörk Sprengisands og áningarstaður og byrjunarstaður fólks sem fór fornu Sprengisandsleiðina. Kiðagilsá fellur um grunnt daldrag, Kiðafellsdrög og steypist ofan í Kiðagil og rennur  áfram út í Skjálfandafljót. Kiðagil sést ekki af bílveginum sem nú er  yfir Sprengisand.

Kvæðið Sprengisandur eftir Grím Thomsen endar á ljóðlínunni: "Vænsta klárinn, vildi ég gefa til; að vera kominn ofan í Kiðagil".

Tenglar 
  Kiðagil (nat.is) 
 Á Sprengisandi eftir Grím Thomsen
  Jón Gauti Jónsson,Ódáðahraunsvegur hinn forni, Árbók Hins íslenzka fornleifafélags,  (01.01.1979), Blaðsíða 129
Bochotnica

Bochotnica er þorp í suð-austur Póllandi, staðsett milli Puławy og Lublin, nálægt Kazimierz Dolny. Íbúarfjöldi er 1500 íbúar (árið 2010).

Þorp í Póllandi
Mínótáros

Mínótáros (gríska: Μῑνώταυρος; úr Μίνως ταύρος „naut Mínosar“) er forngrísk goðsagnavera sem kemur fyrir í sögunni um Þeseif. Mínótáros var maður með nautshöfuð, eða „hálfur maður, hálft naut“ sem hafðist við í völundarhúsi Mínosar konungs í Knossos á Krít. Samkvæmt sögunni krafðist Mínos þess að Aþeningar sendu sjö unga menn og sjö ungar konur níunda hvert ár sem fórn fyrir Mínótáros. Þeseifur býðst til þess að fara þegar kemur að þriðju sendingunni. Á Krít verður dóttir Mínosar, Aríadne, ástfangin af Þeseifi og hjálpar honum að rata um völundarhúsið. Þar tekst honum að drepa Mínótáros með sverði Egeifs, konungs Aþenu.

Forngrískar goðsögur
Grískar goðsagnaverur
Fredrika

Fredrika er þéttbýli í sveitarfélaginu Åsele i Svíþjóð. Þar búa 215 manns (2010).

Tilvísanir 

Þéttbýlisstaðir í Åsele
Giacomo Capuzzi

Giacomo Capuzzi, (14. ágúst 1929; d. 26. desember 2021) var biskup emeritus rómversk-kaþólsku kirkjunnar í Lodi frá árinu 1989 til 2005, er Giuseppe Merisi tók við.

Tenglar 
 Catholic-Hierarchy
 Biskupsdæmi á Lodi

Capuzzi, Giacomo
Fastefnisdrif

Fastefnisdrif (e. solid-state drive, betur þekkt sem SSD-diskur) er geymslumiðill sem byggir á samrásum til að geyma gögn, í staðinn fyrir snúandi diska eins og notast í hörðum diskum og disklingum. Þar sem fastefnisdrif eru með neinum hreyfanlegum íhlutum eru þau fljótlegri, hljóðlátari og endingarbetri miðað við harða diska, sem eru miklu viðkvæmari. Hins vegar eru fastefnisdrif töluvert dýrari en harðar diskar og fást í smærri geymsuplássum.

Til eru svokölluð blendingsdrif sem eru í raun og veru harðir diskar með nokkrum föstum minnissamrásum, sem bjóða upp á kosti fastefnsdrifa á lægri verði og í stærri geymsuplássum.

Tengt efni 
 USB-lykill
 SD-kort

Geymslumiðlar
Tölvuíhlutir
Spunamaur

Spunamaur eða spunamítill (fræðiheiti: Tetranychus urticae) er mítill sem sígur lífið úr rósum og öðrum plöntum. Spunamaurinn klekst út úr eggi sínu á þrem dögum og verður kynþroska fimm dögum seinna. Kvenkyns dýr verpir tugum eggja á dag eftir kynþroska þar til það deyr og getur verpt yfir 200 eggjum á æfi sinni. Eins og konguló spinnur spunarmaurinn vefi.

Mítlar
Dómstóll

Dómstóll er opinber almenningsstofnun sem hefur vald til að framkvæma réttarhöld. Í hefðbundnum verkahring dómstóls eru meðal annars deilulausnir, dómsuppkvaðningar og meðhöndlun mála í sambandi við umfang framkvæmdavaldsins. Í lýðveldi er mikilvæg undirstaða skiptingar ríkisvaldsins sú að dómsvaldið sé aðskilið frá öðrum völdum. Úr annarri grein íslensku stjórnarskrárnar:

Í lýðveldi eiga allir rétt á að koma með deilur sínar til dómstóls. Dómstóll er hluti dómskerfis sem skiptist í ýmislegar stofnanir á mismunandi stigum. Ákveðnir dómstólar sjá um ákveðin mál, til dæmis sérhæfir Mannréttindadómstóll Evrópu sig í afgreiðslu mála í sambandi við brot á mannréttindum.

Dómskerfið á Íslandi 
Íslenska kerfinu má skipta í tvö stig: Hæstarétt og Héraðsdómstólana. Í dómstól Hæstaréttar eru níu dómarar sem forseti Íslands skipar í embætti samkvæmt tillögum innanríkisráðherra. Héraðsdómstólarnir eru átta samtals.

Tengt efni 
 Alþjóðlegur dómstóll
 Kviðdómur
 Dómari
 Dómur

Tilvísanir 

Dómsvald
Lögfræði
Gúrkutíð

Gúrkutíð er orð sem er notað úm tímann þegar lítið er um að vera í fréttum. Orðið á rætur sínar að rekja til danska orðsins agurketid sem á sjálft uppruna í þýska orðinu Sauregurkenzeit. „Gúrkutíðin“ er sú tíð þegar gúrkur eru skornar upp og settar í pækil, sem er yfirleitt á  seinnipart sumarsins, á sama tíma þegar lítið er að frétta.

Svipuð orð eru notuð á mörgum tungumálum, t.d. norska agurktid, hollenska komkommertijd, tékkneska okurková sezóna, slóvakíska uhorková sezóna, pólska sezon ogórkowy, ungverska uborkaszezon, eistneska hapukurgihooaeg og hebreska עונת המלפפונים.

Á enskumælandi löndum gengur gúrkutíð undir ýmsum nöfnum. Á Bretlandi og Írlandi er átt við gúrkutíðina sem silly season „kjánalega tíðin“. Orðið silly í þessu samhengi vísar til óvenjulegu fréttanna sem mikið er af undir lok sumarsins, þegar þingið er í fríi. Í Bandaríkjunum heitir gúrkutíð slow news season „tíð rólegra frétta“.

Heimild 
 

Fjölmiðlar